**STALIŠČE DELOVNE SKUPINE ZA SPREMLJANJE IZVAJANJA NOVEGA PLAČNEGA SISTEMA**

**Stališče št. 5 – sprejeto na sestanku delovne skupine 19. 3. 2025 in 25. 3. 2025**

1. **Prvi odstavek 22. člena ZSTSPJS**

Na podlagi prvega odstavka 22. člena ZSTSPJS se lahko ob zaposlitvi v javnem sektorju višje uvrsti tudi javni uslužbenec**,** ki predhodno ni bil zaposlen v javnem sektorju, če so izpolnjeni vsi pogoji za višjo uvrstitev iz tega odstavka (najmanj toliko let delovne dobe na primerljivih delovnih mestih, kot bi jih v skladu s tretjim odstavkom 25. člena tega zakona potreboval za napredovanja za toliko plačnih razredov, za kolikor ga predstojnik višje uvrsti na podlagi tega odstavka, posebna znanja, kompetence, ki so potrebne za uspešno opravljanje dela na tem delovnem mestu in niso pogoj za zasedbo delovnega mesta ali če za to obstajajo drugi utemeljeni razlogi in v letnem finančnem načrtu zagotovljena finančna sredstva v okviru stroškov dela).

1. **Določanje kvote (višja uvrstitev po drugem in tretjem odstavku 22. člena ZSTSPJS, pospešeno in zadržano napredovanje)**

Pri določanju kvote po petem odstavku odstavek 22. člena ZSTSPJS, tretjem odstavku 26. člena ZSTSPJS in tretjem odstavku 27. člena ZSTSPJS se upošteva število javnih uslužbencev, ki imajo na dan 1. januarja sklenjeno pogodbo o zaposlitvi pri posameznem uporabniku proračuna, ne glede na to, ali so zaposleni za nedoločen ali določen čas, s polnim ali krajšim delovnim časom.

Pri določanju kvote se upoštevajo tudi pripravniki, javni uslužbenci plačne skupine B, osebe, ki sklenejo pogodbo o zaposlitvi z delodajalcem za izvajanje javnih del in javni uslužbenci, ki so zaposleni po posebni pogodbi in nimajo določene plače v skladu z ZSTSPJS (npr. po četrtem odstavku 4. člena ZSTSPJS, 64. členu Zakona o znanstvenoraziskovalni in inovacijski dejavnosti (ZZrID)), če imajo na dan 1. januarja sklenjeno pogodbo o zaposlitvi.

Pri določanju kvote se ne upoštevajo funkcionarji. Prav tako se ne upoštevajo javni uslužbenci, ki jim na dan 1. januarja mirujejo pravice in obveznosti iz delovnega razmerja, in nimajo sklenjene pogodbe o zaposlitvi za drugo delovno mesto pri uporabniku proračuna.

Če ima javni uslužbenec sklenjeno pogodbo o zaposlitvi za več delovnih mest v različnih plačnih podskupinah, se pri računanju kvote na ravni posamezne plačne podskupine upošteva v vsaki plačni podskupini kot en javni uslužbenec. Javni uslužbenec, ki ima sklenjeno pogodbo o zaposlitvi za več delovnih mest v isti plačni podskupini, se šteje za enega javnega uslužbenca. Pri računanju kvote na ravni uporabnika proračuna se javni uslužbenec, ki ima sklenjeno pogodbo o zaposlitvi za več delovnih mest, šteje kot en javni uslužbenec, ne glede na to, ali so delovna mesta v isti ali različnih podskupinah.

1. **Spregled izobrazbe – 105. člen ZSTSPJS**

Če je javni uslužbenec na dan 1. januarja 2025 izpolnjeval vse pogoje za spregled izobrazbe in je delodajalec z njim pod pogoji iz 105. člena ZSTSPJS sklenil pogodbo o zaposlitvi za delovno mesto, za katero ne izpolnjuje pogoja izobrazbe, mu lahko delodajalec kasneje pod pogoji iz 105. člena ZSTSPJS ponovno ponudi sklenitev pogodbe o zaposlitvi za drugo delovno mesto, za katero ne izpolnjuje pogoja izobrazbe (npr. računovodja VI je s 1. januarjem 2025 sklenil pogodbo o zaposlitvi za delovno mesto računovodje VII/1, s 1. aprilom 2025 pa bo sklenil pogodbo o zaposlitvi za delovno mesto glavnega računovodje VII/1; varnostnik IV je s 1. januarjem 2025 sklenil pogodbo o zaposlitvi za delovno mesto varnostnik V, s 1. aprilom 2025 pa bo sklenil pogodbo o zaposlitvi za delovno mesto varnostnik VI).